O‘zbekiston Respublikasi Qishloq xo‘jaligi vazirligi to‘g‘risidagi nizomga o‘zgartirish va qo‘shimcha kiritish haqida

O‘zbekiston Respublikasi Prezidentining “Qishloq xo‘jaligi mahsulotlarining sifat va xavfsizlik ko‘rsatkichlari xalqaro standartlarga muvofiqligini ta’minlashga doir qo‘shimcha chora-tadbirlar to‘g‘risida” 2020-yil 18-maydagi PF-5995-son Farmoniga muvofiq Vazirlar Mahkamasi qaror qiladi:
 1. Vazirlar Mahkamasining 2019-yil 9-iyuldagi 571-son qarori bilan tasdiqlangan O‘zbekiston Respublikasi Qishloq xo‘jaligi vazirligi to‘g‘risidagi nizomga ilovaga muvofiq o‘zgartirish va qo‘shimcha kiritilsin.
 2. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari O‘.I. Barnoyev va O‘zbekiston Respublikasi qishloq xo‘jaligi vaziri J.A. Xodjayev zimmasiga yuklansin.
 1. 10-bandning to‘qqizinchi xatboshi quyidagi mazmundagi to‘qqizinchi va o‘ninchi xatboshilar bilan almashtirilsin: 
 “ta’lim, fan va qishloq xo‘jaligi ishlab chiqarishini tizimli asosda uzviy integratsiyalashni, qishloq xo‘jaligi tarmoqlarining yuqori malakali soha mutaxassislariga bo‘lgan joriy va istiqboldagi ehtiyojlarini hisobga olgan holda kadrlarni tayyorlash, qayta tayyorlash va ularning malakasini oshirishni ta’minlash;
 organik mahsulotlarni ishlab chiqarish va maqbul qishloq xo‘jaligi amaliyoti (Global G.A.P.) doirasida barcha manfaatdor tashkilotlar faoliyatini muvofiqlashtirish va tartibga solish”.
 2. 11-band quyidagi mazmundagi “i” kichik band bilan to‘ldirilsin:
 “i) organik mahsulotlarni ishlab chiqarish va maqbul qishloq xo‘jaligi amaliyoti (Global G.A.P.) doirasida barcha manfaatdor tashkilotlar faoliyatini muvofiqlashtirish va tartibga solish sohasida:
 manfaatdor vazirliklar, idoralar, hokimliklar, xo‘jalik yurituvchi subyektlar va tadbirkorlardan organik ishlab chiqarish va maqbul qishloq xo‘jaligi amaliyoti (Global G.A.P.) doirasida zarur ma’lumotlarni oladi;
 organik mahsulotlarni ishlab chiqaruvchilar faoliyatining doimiy monitoringini olib boradi, ularni qo‘llab-quvvatlash va rivojlantirish bo‘yicha takliflar tayyorlaydi;
 organik qishloq xo‘jaligi mahsulotlarini qayta ishlash masalalari bo‘yicha fermer va dehqon xo‘jaliklari va boshqa manfaatdor tadbirkorlik subyektlari uchun o‘quv va maslahat xizmatlarini ko‘rsatadi;
 organik mahsulot va xomashyolarni sertifikatlashtirish idoralari, ishlab chiqaruvchilar, qayta ishlovchi tashkilotlar, realizatsiya qiluvchi tadbirkorlik subyektlari to‘g‘risidagi elektron axborot bazasini yaratadi, uning doimiy yangilanib turishini ta’minlaydi;
 organik mahsulot va xomashyolarni sertifikatlashtirish idoralari, ishlab chiqaruvchilar, qayta ishlovchi tashkilotlar, realizatsiya qiluvchi tadbirkorlik subyektlari to‘g‘risidagi reyestrni yuritadi;
 respublika miqyosida va hududlar kesimida organik mahsulotlar yetishtirishga o‘tgan yer maydonlari, ishlab chiqarish hajmlari va realizatsiya qilinishi (eksport va import) to‘g‘risidagi rasmiy ma’lumotlarni chop etadi; 
 organik qishloq xo‘jaligini rivojlantirish doirasida xalqaro tashkilotlar bilan o‘zaro hamkorlikni ta’minlaydi;
 organik urug‘chilikni tashkil etadi hamda ushbu yo‘nalishdagi ilmiy-tadqiqot ishlarini kengaytiradi va jadallashtiradi;
 savdo tarmoqlarida organik sertifikatga ega bo‘lgan qishloq xo‘jaligi va oziq-ovqat mahsulotlarining realizatsiya qilinishini tartibga soladi; 
 organik mahsulot va xomashyolarni ishlab chiqarish, qayta ishlash, tashish, saqlash, sotish va sertifikatlashtirish bilan shug‘ullanuvchi xo‘jalik subyektlari faoliyatining ekvivalentligini baholaydi va avtorizatsiyalash tizimini yaratadi”.